CELEX: 32010D0065
Language: et
Date: 2010-02-05 00:00:00
Title: 2010/65/: Komisjoni otsus, 5. veebruar 2010 , millega muudetakse otsust 2005/880/EÜ, millega lubatakse Madalmaade taotletud erand nõukogu direktiivi 91/676/EMÜ veekogude kaitsmise kohta põllumajandusest lähtuva nitraadireostuse eest rakendamisel (teatavaks tehtud numbri K(2010) 606 all)

6.2.2010   
            
            
               ET
            
            
               Euroopa Liidu Teataja
            
            
               L 35/18
            
         KOMISJONI OTSUS,
   5. veebruar 2010,
   millega muudetakse otsust 2005/880/EÜ, millega lubatakse Madalmaade taotletud erand nõukogu direktiivi 91/676/EMÜ veekogude kaitsmise kohta põllumajandusest lähtuva nitraadireostuse eest rakendamisel
   (teatavaks tehtud numbri K(2010) 606 all)
   (Ainult hollandikeelne tekst on autentne)
   (2010/65/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 12. detsembri 1991. aasta direktiivi 91/676/EMÜ veekogude kaitsmise kohta põllumajandusest lähtuva nitraadireostuse eest, (1) eriti selle III lisa punkti 2 kolmandat lõiku,
   ning arvestades järgmist:
   
               (1)
            
            
               Kui sõnniku kogus, mida liikmesriik kavatseb igal aastal hektari kohta maale laotada, erineb direktiivi 91/676/EMÜ III lisa punkti 2 teise lõigu esimeses lauses ja alapunktis a osutatust, peab see kogus olema selline, mis ei piira kõnealuse direktiivi artiklis 1 osutatud eesmärkide saavutamist, ning seda tuleb põhjendada objektiivsete kriteeriumide abil, nagu käesoleval juhul on näiteks pikad kasvuperioodid ja suure lämmastikuvajadusega põllukultuurid. Komisjon võttis 8. detsembril 2005 vastu otsuse 2005/880/EÜ, (2) millega lubas Madalmaadel kasutada põllumajandusettevõtetes, kus on üle 70 % rohumaad, 250 kg loomasõnnikupõhist lämmastikku hektari kohta aastas.
            
         
               (2)
            
            
               Sellega tehtud erandi alla kuulus Madalmaades ligikaudu 25 000 põllumajandusettevõtet ja 900 000 hektarit maad ning seda kohaldati 1. jaanuarist 2006 kuni 31. detsembrini 2009. Erandi tegemise põhjused olid järgmised:
               
                           a)
                        
                        
                           Madalmaade õigusaktid, millega rakendatakse direktiivi 91/676/EMÜ, sisaldavad nii lämmastiku kui ka fosfaadi kasutamisnorme ning fosfaatide kasutamisnormide eesmärgiks on jõuda 2015. aastaks fosfaatväetiste tasakaalustatud kasutamiseni;
                        
                     
                           b)
                        
                        
                           Madalmaad on käsitlenud sõnnikust ja mineraalväetisest tulenevate toitainete ülekülluse teemat mitmete poliitiliste vahendite abil ning aastatel 1992–2002 vähenes veiste, sigade ning lammaste ja kitsede arvukus vastavalt 17 %, 14 % ja 21 %. Aastatel 1985–2002 vähenes lämmastiku osa sõnnikus 29 % ning fosfori osa 34 %. Aastatel 1992–2002 vähenes lämmastiku liigne osa 25 % ning fosfori liigne osa 37 %;
                        
                     
                           c)
                        
                        
                           kättesaadavad vee kvaliteedi näitajad viitasid põhjavee nitraadisisalduse ning pinnavee toitainesisalduse (k.a fosfor) vähenemisele;
                        
                     
                           d)
                        
                        
                           Madalmaade teatises esitatud teaduslikest ja tehnilistest materjalidest oli näha, et pakutud kogus 250 kg loomasõnnikupõhist lämmastikku hektari kohta aastas põllumajandusettevõtetes, kus on üle 70 % rohumaad, on võrreldav vee lämmastikutasemega 11,3 mg/l N (vastab 50 mg/l NO3) ükskõik millise pinnasetüübi puhul ning fosfori nullilähedase liigse osaga optimaalse haldamise tingimustel;
                        
                     
                           e)
                        
                        
                           esitatud teaduslikest ja tehnilistest materjalidest oli näha, et pakutud kogus 250 kg loomasõnnikupõhist lämmastikku hektari kohta aastas põllumajandusettevõtetes, kus on üle 70 % rohumaad, oli põhjendatud objektiivsete kriteeriumide abil, nagu näiteks pikad kasvuperioodid ja suure lämmastikuvajadusega põllukultuurid.
                        
                     
         
               (3)
            
            
               Seetõttu leidis komisjon, et Madalmaade taotletud kogus ei piira direktiivi 91/676/EMÜ eesmärkide saavutamist, kui arvestatakse teatavate rangete tingimustega. Need tingimused hõlmasid väetamiskava väljatöötamist igale põllumajandusettevõttele, väetamismeetodite dokumenteerimist väetamisarvestuse abil, regulaarseid mullaanalüüse, rohukatet talvel pärast maisikasvatust, rohumaa kündmist käsitlevaid erisätteid, sõnniku laotamist alles pärast rohumaa kündi ning väetamise kohandamist vastavalt liblikõieliste taimede panusele. Nende sätete eesmärk oli tagada põllukultuuride vajadustele vastav väetamine, mille puhul vähendatakse ja hoitakse ära lämmastiku kadusid vette.
            
         
               (4)
            
            
               Et otsusega 2005/880/EÜ aastateks 2006–2009 antud erandi kohaldamine ei viiks tootmise intensiivistumiseni, tehti pädevatele ametiasutustele kohustuseks tagada, et nii lämmastiku kui ka fosfori suhtes ei ületaks sõnnikutoodang 2002. aasta taset vastavalt Madalmaade kolmandale riiklikule tegevuskavale.
            
         
               (5)
            
            
               Madalmaad on õigeaegselt edastanud otsuse 2005/880/EÜ artiklis 8 ja artiklis 10 osutatud kaardid ja aruanded.
            
         
               (6)
            
            
               14. juulil 2009 esitasid Madalmaad komisjonile taotluse erandi kehtivusaja pikendamiseks. Taotluses osutati üksikasjalikule põhjendusele ja neljanda nitraate käsitleva tegevuskava (2010–2013) heakskiitmisele Madalmaade Esindajatekojas. Kõnealuses neljandas tegevuskavas viidatakse (märkimisväärsele) edule, mida on saavutatud kooskõlas aastate 2006–2009 erandis sätestatud tingimustega ning silmas pidades edaspidiseid ülesandeid. See tegevuskava on jätkuks kolmandale tegevuskavale ja sisaldab tugevdatud meetmeid, sealhulgas rangemaid norme lämmastiku kasutamisel liivaste muldade puhul, rangemaid fosfori kasutamise norme, mis põhinevad mulla fosforisisaldusel ja pikematel väetise kasutamise keeluaegadel (3). Kõnealuste õiguslike meetmete eesmärk on toitainete ülekülluse edasine vähendamine ja vee kvaliteedi parandamine, kasutades selleks vajaduse korral tugevdatud meetmeid pärast aastaid 2010–2013.
            
         
               (7)
            
            
               Vee kvaliteedinäitajad viitavad põhjavee nitraadisisalduse ning pinnavee toitainesisalduse (k.a fosfor) jätkuvale vähenemisele, kusjuures kolmanda tegevuskava peamised tulemused peaksid avalduma alles järgnevatel aastatel.
            
         
               (8)
            
            
               Seire ja kontrolli tulemused näitavad, et aastatel 2006–2009 hõlmas erand ligikaudu 24 000 rohumaapõhist põllumajandusettevõtet, mis vastab ligikaudu 830 000 hektarile haritavale maale.
            
         
               (9)
            
            
               Et taotletud erandi kohaldamine ei viiks tootmise intensiivistumiseni, peaksid pädevad ametiasutused jätkuvalt tagama, et sõnnikutoodang ei ületaks 2002. aasta taset ei lämmastiku ega fosfori suhtes.
            
         
               (10)
            
            
               Tulemused, mida Madalmaad on praeguseks saavutanud, on kooskõlas otsuses 2005/880/EÜ sätestatud tingimustega.
            
         
               (11)
            
            
               Direktiivi 91/676/EMÜ rakendamiseks ja neljanda tegevuskava elluviimiseks vajalik õigusraamistik on vastu võetud ning seda kohaldatakse taotletud erandi suhtes võrdselt.
            
         
               (12)
            
            
               Võttes arvesse meetmeid, mis Madalmaad on enda ülesandeks võtnud 2010.–2013. aasta tegevuskavas, leiab komisjon, et sõnnikukogus, mida Madalmaad taotlevad aastateks 2010–2013, ei takista direktiivi 91/676/EMÜ eesmärkide saavutamist, kui järgitakse samu rangeid tingimusi, mis on kehtestatud otsusega 2005/880/EÜ.
            
         
               (13)
            
            
               Otsuse 2005/880/EÜ kehtivusaeg lõpeb 31. detsembril 2009.
            
         
               (14)
            
            
               Selleks et asjaomaste veisekasvatusettevõtete suhtes kohaldataks jätkuvalt erandit, on asjakohane pikendada otsuse 2005/880/EÜ kehtivust kuni 31. detsembrini 2013 samadel tingimustel, mis on sätestatud otsuse 2005/880/EÜ artiklites 4–10.
            
         
               (15)
            
            
               Komisjonile otsuse 2005/880/EÜ artikli 10 kohase aruande edastamise tähtaega tuleks siiski muuta ja viia kooskõlla otsuse 2005/880/EÜ artikli 8 kohase aruandekohustuse tähtajaga.
            
         
               (16)
            
            
               Käesoleva otsusega ettenähtud meetmed on kooskõlas direktiivi 91/676/EMÜ artikli 9 alusel moodustatud nitraadikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Otsust 2005/880/EÜ muudetakse järgmiselt.
   
               1)
            
            
               artikkel 1 asendatakse järgmisega:
               „Artikkel 1
               Tehakse Madalmaade 8. aprilli 2005. aasta kirjas taotletud erand, mille eesmärk on lubada kasutada direktiivi 91/676/EMÜ III lisa punkti 2 teise lõigu esimeses lauses ja alapunktis a ettenähtud kogusest suuremat kogust loomasõnnikut, ning pikendatakse kõnealust erandit 14. juuli 2009. aasta kirjas taotletud ajavahemikuks.”;
            
         
               2)
            
            
               artikli 10 lõike 1 teine lõik asendatakse järgmisega:
               „Aruanne edastatakse komisjonile igal aastal tegevusaastale järgneva aasta teises kvartalis.”;
            
         
               3)
            
            
               artikkel 11 asendatakse järgmisega:
               „Artikkel 11
               Kohaldamine
               Käesolevat otsust kohaldatakse Madalmaade neljanda nitraate käsitleva tegevuskava raames kuni 31. detsembrini 2013.”
            
         Artikkel 2
   Käesolev otsus on adresseeritud Madalmaade Kuningriigile.
   
      Brüssel, 5. veebruar 2010
      
         
            Komisjoni nimel
         
         
            komisjoni liige
         
         Stavros DIMAS
      
   
   
      (1)  EÜT L 375, 31.12.1991, lk 1.
   
      (2)  ELT L 324, 10.12.2005, lk 89.
   
      (3)  26. novembri 2009. aasta õigusakt, millega muudetakse väetiseseadust (Staatsblad Koninkrijk der Nederlanden 2009, 551); valitsuse 9. novembri 2009. aasta korraldus, millega muudetakse valitsuse korraldust väetisekasutuse kohta ja valitsuse korraldust kasvuhooneaianduse kohta (Staatsblad Koninkrijk der Nederlanden 2009, 477); valitsuse 14. detsembri 2009. aasta korraldus, millega muudetakse valitsuse korraldust väetiseseaduse rakendamise kohta (Staatsblad Koninkrijk der Nederlanden 2009, 601); põllumajanduse, looduse ja toiduohutuse ministri 15. detsembri korraldus, millega muudetakse väetiseseaduse rakendusmäärust (Staatscourant Koninkrijk der Nederlanden, 30. detsember 2009, 20342).